送杜翁東行
作者：呂陶
朝代：宋

paragraphs: 我爲懷安官，君作什邡令。
封疆苦不遠，音驛稍頻併。
乘閒强吟詩，寄去同賦詠。
其言類諧謔，間或有譏病。
蒙君屢酬答，往問復來聘。
長謠頗壯贍，短語亦清勁。
大率如爲人，圭璋有餘瑩。
得之每急讀，醉魄時暫醒。
方從文字樂，忽爾報成政。
秋風飄行色，萬里去意迥。
知君最留滯，文價早馳騁。
策名二十載，位未立朝廷。
一官奚足論，百態委前定。
自古有通塞，誰與造物爭。
任此不繫舟，所至遂游泳。
西山白雲起，回首念温凊。
恭聞陛前語，歸拜堂上慶。
僕馭倦遊否，塵中多捷徑。